किसी भी देश की अर्थव्यवस्था में वनों का महत्वपूर्ण योगदान होता है। यद्यपि भारत में न्यूनतम आवश्यकता से भी कम वनों की विद्यमानता है तथापि इन वनों की यहां की अर्थव्यवस्था में अहम भूमिका है। प्रत्यक्ष लाभ के अंतर्गत वनों से हमें ईधन के लिए पर्याप्त लकड़ी प्राप्त होती है। इसके अलावा सखुआ या साल, सागवान, देवदार आदि के वृक्षों से लकड़ियां प्राप्त होती हैं, जिनका फर्नीचर, कृषि तथा मशीनरी औजार, मकान तथा रेलवे में उपयोग की दृष्टि से व्यापक आर्थिक महत्व है। उद्योगों के लिए कच्चा माल भी वनों से प्राप्त होता है। कागज, दियासलाई, कत्था, रबर, कृत्रिम रेशम आदि के उद्योगों के लिए कच्चे माल की प्राप्ति भी वनों से ही की जाती है। पशुओं के लिए व्यापक चारागाह का निर्माण वनों द्वारा ही संभव होता है। वनों से काष्ठ कोयला प्राप्त होता है, जो सस्ता ईंधन होने के साथ ही ऊर्जा-शक्ति का सस्ता व सुलभ स्रोत भी है। भारतीय वनों में कुछ ऐसे वृक्ष भी पाए जाते हैं, जिनके फलों, पत्तियों व वृक्ष-छालों तथा उनके रसों से अनेक प्रकार की आयुर्वेदिक औषधियां तैयार की जाती हैं। वनों से रेशम और लाख भी प्राप्त होती है, जिससे वस्त्र और चूड़ी आदि का निर्माण होता है।